**„Paslaptingosios Estijos salos: Sarema, Hiuma – Talinas – Pernu pajūris“**

**2025 m. rugpjūčio 8-10 d.**

**Registruotis** telefonu: **+370 687 21938** arba elektroniniu paštu: **tic@utenainfo.lt**  
(Registruojantis el. paštu, prašome nurodyti kontaktinį telefono numerį.)

**1 diena**

4:00 ryte išvykstame iš Utenos. Kelionė per [Latviją,](https://www.guliveriokeliones.lt/keliones/i/latvija) [Estiją.](https://www.guliveriokeliones.lt/keliones/i/estija) Apie pietus atvykstame į Virtsu uostą. Plaukiame keltu į **Muhu salą,** kurią pervažiavę pasieksime ir **Saremą** – didžiausią ir gražiausią Estijos archipelago salą. Tarp Muhu ir Saremos salų yra Vaike Vain sąsiauris, kurio salelėmis nutiestas kelias yra pagrindinis būdas patekti į Saremą. Estijos salos garsėja mediniais vėjo malūnais ir senomis bažnytėlėmis. Važiuodami pamatysime Muhu saloje esančią Šv. Kotrynos bažnyčią. Apsilankysime Anglos kaimelyje įsikūrusiame **vėjo malūnų komplekse\***, kur stovi penki mediniai vėjo malūnai. Galėsite pažiūrėti, kaip veikia malūnai, susipažinti su malūnų viduje esančiais mechanizmais ir paragauti Saremos saloje kepamos duonos ir žolelių arbatos. Po apsilankymo malūnuose vykstame ant **Pangos skardžio** – tai 20 m aukščio skardis, nuo kurio atsiveria Baltijos jūros panorama. Vakare atvykstame į salos sostinę **Kuresarę**. Pažintis su miesteliu: Saremos vyskupų pilis – tvirtovė\*, miesto parkas, Rotušė. Nakvynė viešbutyje Saremos saloje.

**2 diena**Pusryčiai. Išvykdami iš Saremos salos sustosime prie **Kalio meteoritinio kraterio**, kurio dugne telkšo žalsvas ežeriukas. Vykstame į uostą, iš kurio plauksime keltu į **Hiumos salą** – antrą pagal dydį Estijos archipelago salą. Kelionė po salą, gėrintis nuostabiais peizažais, kopomis, pušynais, pasivaikščiojimas akmenų labirintu. Vykstame prie **Tahkunos švyturio**, kuris yra šiaurinėje salos dalyje. Vietiniai gyventojai jį vadina „Eifeliu“, nes pagamintas yra Prancūzijoje. Švyturio viršuje yra aikštelė, kur galima apžvelgti salos dalį ir jūros pakrantę. Aplankomas  paminklas nuskendusiam keltui „Estonia”, Kasari pusiasalyje esantis unikalaus grožio **Saretirp iškyšulys.** Po pietų keltu keliamės į **Hapsalu** miestelį. Pažintis su kurortu, dėl labai švelnaus klimato vadinamu „Estijos rivjera“. Jau nuo XVIII a. jis žinomas kaip Rusijos carų ir aristokratų vasarvietė. Miestelis turi geležinkelio stotį su ilgiausiu Europoje dengtu peronu, vieną įspūdingiausių istorijos paminklų – viduramžių vyskupų pilį, apipintą legendomis apie „Baltąją damą“, miesto katedrą. Vakare išvykstame Talino link.   
Nakvynė viešbutyje Taline.

**3 diena**  
Pusryčiai. Pažintis su **Talinu** - Estijos sostine, kurios istorija mena rusų, švedų, danų, lenkų valdymo metus. Šiandien čia galima pamatyti gotiką ir baroką, pilis ir vienuolynus, stačiatikių maldos namus ir viduramžių pastatus. Vingiuotų, akmenimis grįstų gatvelių labirintuose turistų laukia turtinga miesto istorija. Ekskursija pėsčiomis viduramžių gynybine siena apjuostame Talino senamiestyje. Pamatysime XIV a. pastatytą rotušę, ant kurios bokšto įsitaisęs Talino simbolis Senasis Tomas, o prie įėjimo į bokštą įsikūrusi viduramžių taverna „Trys Drakonai“. Lipdami laipteliais Trumposios Kojos gatvele pasieksime Aukštutinį Taliną, kur jau IX a. buvo pastatyta tvirtovė, o dabar čia įsikūręs Estijos Parlamentas. Pamatysime XIII a. statytą Domo katedrą ir žymiai naujesnę Aleksandro Nevskio stačiatikių katedrą. Žemutinį Taliną apžiūrėsime iš apžvalgos aikštelių, o ten pateksime leisdamiesi Ilgosios Kojos gatve. Žemutinis Talinas – viduramžių pirklių miestas. Čia pamatysime daugybę išlikusių pirklių pastatų, gildijų rūmus, ir „viduramžių švyturiu“ vadinamą Šv. Olafo bažnyčią. Po ekskursijos – laisvas laikas, kurio metu galėsite apsilankyti viename iš viduramžių restoranų ar viduramžių tavernoje, kur sriubą iš dubenėlio turėsite gerti, nes šaukšto niekas neduos, o sūdytus agurkus kubile turėsite susižvejoti patys. Po pietų išvykstame namų link. Sustojimas prie jūros Pernu. Kelionė per [Estiją,](https://www.guliveriokeliones.lt/keliones/i/estija) [Latviją.](https://www.guliveriokeliones.lt/keliones/i/latvija)   
Naktį grįžtame į [Lietuvą.](https://www.guliveriokeliones.lt/keliones/i/lietuva)

**KELONĖS KAINA – 250,00 Eur**

Už kelionę reikia sumokėti per 3 darbo dienas po registracijos.Atsisakius vykti į kelionę likus 10 darbo dienų iki kelionės pradžios – **PINIGAI NEGRĄŽINAMI.  
Į kelionės kainą įskaičiuota:** autobuso nuoma, gido paslauga, kuro ir parkavimo mokestis, 2 nakvynės su pusryčiais (dviviečiai kambariai su atskiromis lovomis). **Į kelionė kainą neįskaičiuota:** \*lankomų objektų ir keltų bilietai ~ 40 Eur, medicininių išlaidų draudimas ir asmeninės išlaidos.

**DOKUMENTAI**

**LR asmens tapatybės kortelė arba LR pasas**, galiojantys ne mažiau kaip 3 mėnesius po kelionės pabaigos (ir suaugusiems, ir vaikams).

Vykstant į kelionę būtina turėti medicininių išlaidų draudimą, garantuojantį būtinos medicininės pagalbos užsienyje ir papildomų išlaidų, susidariusių dėl draudiminio įvykio, apmokėjimą. Vykstant į šią kelionę galioja ir Europos sveikatos draudimo kortelė (daugiau informacijos apie išdavimą, sąlygas ir apribojimus www.vlk.lt).

Kelionių organizatorius gali keisti kelionės programą, atsižvelgdamas į grupės pageidavimus ir objektyvias sąlygas. Objektų lankymo tvarka, skaičius ir įėjimo bilietų kaina gali kisti, kelionės vadovas muziejuose ekskursijų neveda. Vairuotojų darbo režimą reglamentuoja ES įstatymai.